**ca şi cum învolburarea minţii tale**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ar putea fi direct proporţională

cu descoperirea propriului panaceu

stai lipită de ploaie numărând savant

clipele despărţirii de mine

picăturile unui potop abia început

amintirile puţine dar atât de vii

unde dumnezeu a existat cu adevărat

a cinat cu noi şi am băut vin din graal

amesteci alchimic iubirea încă fierbinte

ura vulcanică

indiferenţa la zero absolut

în creuzetul sufletului rămas neancorat

şi taci

taci chiar dacă mă auzi strigându-te

bătându-ţi în piept

chiar dacă simţi genunchii mei rugă

sângerând a îndurare pe inima ta criogenată

sunt la fel de pierdut iubito

sub această ploaie a sfârşitului

dar întinde-mi măcar o speranţă

prin fascinanta şi ucigătoarea nebunie

cine ştie...

poate putem să spargem clepsidra

cu pietrele aruncate spre noi